**МОТИВИ ЗА ПРИЕМАНЕ**

**на Наредба за определянето и администрирането на местните такси, цени на услуги и права на територията на община Габрово**

**1. Причини, които налагат приемането на Наредба за определянето и администрирането на местните такси, цени на услуги и права на територията на община Габрово.**

Предложението от страна на общинска администрация за приемане на нова Наредба за определянето и администрирането на местните такси и цени на услуги на територията на Община Габрово е продиктувано от извършен контрол по отношение законността и действията на актовете на администрацията от страна на Районна прокуратура Габрово, при която са констатирани пороци в процедурата по приемането на сега действащата на наредба, като на основание чл. 83, ал. 3 от АПК в Административен съд – Габрово е подаден протест срещу наредбата. Част от пороците са отстранени с приемането на Наредбата за изменение и допълнение на Наредба за определянето и администрирането на местните такси, цени на услуги и права на територията на община Габрово приета с Решение № 87/31.05.2018 година на Общински съвет – Габрово.

Проектът на Наредба за определянето и администрирането на местните такси, цени на услуги и права на територията на община Габрово се придържа към структурата и логиката на сега действащата наредба, изразяваща се в текстово описание на видовете услуги, принципите при които са формирани стойностите на съответните такси и цени, начинът на събиране на съответните такси и цени, и приложения, с които се определят конкретните стойности (цени и такси) на различните услуги, както и сроковете, в които се предоставят те.

Община Габрово предоставя на гражданите и организациите различни по своето естество и същност услуги и права. Част от тях са нормативно определени, както и правомощието на общините да събират такси за тяхното предоставяне е изрично предвидено. Освен това е налице задължение за предоставянето на административните услуги, като не е възможно администрацията да извърши отказ от предоставяне на заявена услуга, единствено е възможно мотивирано да се откаже да се издаде желания акт, което по съществото си отново представлява извършване на услугата. За тези услуги, които са вменени за изпълнение на Общините е предвидено да се събират такси, както и е предвиден начина на ценообразуване на стойността на тези такси.

Изчерпателно в чл. 6, ал. 1 от Закона за местни данъци и такси са регламентирани видовете местни такси, които общините могат да събират: такса битови отпадъци, такси за ползване на пазари, тържища, панаири, тротоари, площади и улични платна, за ползване на детски ясли, детски кухни, детски градини, специализирани институции за предоставяне на социални услуги, общежития и други общински социални услуги, дейностите по хранене на децата в задължителното предучилищно образование, за технически услуги, за административни услуги, за откупуване на гробни места, за дейности по обща подкрепа по смисъла на ЗПУО, които не се финансират от държавния бюджет и се осъществяват от центровете за подкрепа за личностно развитие, за притежаване на куче и други местни такси определени със закон.

Целта на така изброените по-горе такси е възстановяване на разходите по предоставяне на съответните услуги, като именно в правомощията на общински съвет е да определи размера на таксите, като се спазят определените в чл. 8, ал. 1 от ЗМДТ, принципи – възстановяване на пълните разходи на общината по предоставяне на услугата, създаване на условия за разширяване на предлаганите услуги и повишаване на тяхното качество и постигане на по-голяма справедливост при определяне и заплащане на местните такси. В тази връзка за всички административни услуги, за които се събират такси е направена финансова обосновка, която се базира на реалните разходи на общината за предоставянето на конкретната услуга. За да се стигне до крайна такса на всяка една услуга са взети предвид разходите за възнаграждения и осигурителни вноски на персонала извършващ услугите, разходите за материали, капиталови разходи, разходи за външни услуги и други разходи включени в методика за определяне на разходоориентиран размер на таксите по чл. 7а на Закона за ограничаване на административното регулиране и административния контрол върху стопанската дейност и разходването им. Предложените видове такси и цени на услуги са съобразени с действащото законодателство и произтичат от естеството на работа на всяка една дирекция в Община Габрово и всички второстепенни разпоредители.

Проектът на наредбата се придържа към действащите такси и цени, като се предлагат няколко промени, които са продиктувани от промени в нормативната база и (национална и местна) или в резултат на настъпили промени в потребностите и очакванията на населението. С настоящия проект се предвиждат следните промени спрямо сега действащата наредба:

* На свое редовно заседание през месец юли 2018г. Общински съвет – Габрово прие Наредба за реда за престой и паркиране на пътни превозни средства на територията на община Габрово. В нормативния документ са разгледани подробно забраните за престой и паркиране, задълженията на собствениците на паркинги, на водачите на превозни средства, като са въведени и различни режими на паркиране, част от които срещу заплащане. Въведен е и диференциран подход по отношение на живущите в зони за платено паркиране и останалите водачи на превозни средства. За въвеждане на реално работещи зони за паркиране е необходимо да бъдат определени месечни цени за ползване на паркоместа при условията на различните режими на паркиране, както и за подробно описаните в горецитираната наредба принудително блокиране на превозно средство с техническо средство тип „скоба“ и репатриране на превозно средство без знанието на водача му. За тази цел е необходимо да се определи месечната цена на паркиране в зона за платено паркиране, начислена при самотаксуване от страна на ползвателя на автомобила.

Цената за почасово паркиране е фиксирана в досега действащата Наредба за определянето и администрирането на местните такси, цени на услуги и права на територията на община Габрово на 1 /един/ лев на час с ДДС. Ако приемем, че средно месечно работните дни са 20, а платеното време е по 8 часа на ден, то тогава при действащата цена, стойността на ползването на паркомясто за един календарен месец би била 160 лева с ДДС.

Наредбата за реда за престой и паркиране на пътни превозни средства на територията на община Габрово въвежда режим „Месечен абонамент“, предназначен за всички жители на общината. За да бъде предпочетен този режим и то в условията на реално предплащане при закупуване на правото, е необходимо да се определи цена със значителна отстъпка и то такава, че да е сравнима с аналогични цени, предлагани от частни субекти в центъра на града. Услугата се предлага в няколко открити частни паркинга при цена от 5 лева на ден с ДДС, която за 20 работни дни би възлязла на 100 лева с ДДС на месец, като условията на тези места не се различават от тези в публичните места за паркиране. На база изложеното до тук, за удачна цена на паркиране в режим „Месечен абонамент“ може да се счита цена от 100 /сто/ лева на месец с включен ДДС, която от една страна представлява цена със значителна отстъпка на база цената при самотаксуване, от друга страна не надвишава цената на аналогични възможности в частните паркинги.

Наредбата за реда за престой и паркиране на пътни превозни средства на територията на община Габрово въвежда и режим „Служебен абонамент“, предназначен за собственици, ползватели и наематели на нежилищни имоти. Особеното тук е, че режимът е свързан с конкретни паркоместа, разположени в близост до обектите, за да могат да бъдат ползвани изцяло от автомобили на клиенти или собствени автомобили на правоимащите субекти. Нещо повече – режимът предвижда възможност за репатриране на паркирано превозно средство на такова паркомясто, при подаден от правоимащия сигнал. По отношение на зоните за платено паркиране, общото разбиране е, че освен че е фиксирано на удобно място в близост до обекта, който обслужва, такова паркомясто е и гарантирано и месечната цена за неговото ползване следва да надвишава цената формирана на месечна база при самотаксуване. Същевременно, цената не трябва да прекалено висока, а реално платима. Така именно е предлаганата с настоящия текст цена от 200 /двеста/ лева на месец с ДДС за ползване на паркомясто в режим „служебен абонамент“.

Режим на паркиране „Служебен абонамент“, срещу заплащане от собственици, ползватели и/или наематели на нежилищни имоти може да се въвежда и извън зоните определени за платено паркиране, като там месечната цена следва да е по-ниска от тази в Зоните за платено паркиране. Същевременно логично и закономерно е да има диференциране на цените според градската зона, в която се заявява режима на паркиране. Същата логика е заложена в образуването на всички цени и такси на услуги и права предоставяни от Община Габрово. Поради което предлагам и следните цени в различните зони:

- в обхвата на зоните за платено паркиране – 200 лева/месец с ДДС

- ИЦ и ЦГЧ извън зоните определени за платено паркиране – 150 лева/месец с ДДС

- I зона извън зоните за платено паркиране – 100 лвева/месец с ДДС

- II и всички останали зони извън зоните за платено паркиране – 50 лева/месец с ДДС

Наредбата за реда за престой и паркиране на пътни превозни средства на територията на община Габрово въвежда и режим „Индивидуално паркомясто“, предназначен за желаещи да ползват конкретно, при това резервирано паркомясто, без да притежават жилищен или нежилищен обект в рамките на зона за платено паркиране. Този режим следва да се разглежда като лукс и възможност за ползване на паркомясто без за това да съществува необходимост, свързана с местоживеене, поради което месечната цена следва значително да надвишава тази на другите режими, поради което с настоящия текст се предлага цена от 350 лева на месец с включен ДДС.

Наредбата за реда за престой и паркиране на пътни превозни средства на територията на община Габрово въвежда и режим „Локално преференциално паркиране“, предназначен за собственици, наематели и ползватели на жилища в зони за платено паркиране. Последното е пряко свързано с необходимост от ползване на паркомясто в близост до имота на правоимащия и следва да е на минимална месечна цена, която да способства за осигуряване на необходимите средства за контрол и поддръжка. Предвиден е контрол, базиран на талон, 1 брой от който може да бъде издаден за всяко жилище в зона за платено паркиране и да важи за неограничен брой вписани по регламентирания ред автомобили. Поради горните причини, с настоящия текст се предлага цена от 10 лева на месец с включен ДДС за талон за паркиране в режим „Локално преференциално паркиране“.

Предвид очаквания голям брой ползватели на режим „Локално преференциално паркиране“ и свързаните с това проверка на документи и издаване на талони, представляващи обемна административна работа, целесъобразно би било да се предложи процент отстъпка при предплащане, както следва: 5% при предплащане за талон за 6 месеца и 10 % при предплащане за талон за 12 месеца.

Наредбата, която регламентира паркирането на територията на община Габрово, предвижда безплатно паркиране в зоните за платено паркиране на електромобили. Предвидено е контролът да се осъществява чрез стикер по образец.

За осъществяване на качествен контрол и превенция на бъдещи нарушения на правилата за паркиране, Наредбата за реда за престой и паркиране на пътни превозни средства на територията на община Габрово предвижда принудително блокиране на автомобил с технически средство тип „скоба“, както и репатриране на автомобил без съгласието на собственика. Съгласно изискванията и реалната необходимост на терен, паркинга, на който се откарват репатрираните след паркиране в нарушение автомобили, следва да е под постоянна охрана и да работи без прекъсване, което налага цената при ползването му да е съобразена с реалните разходи, като ги покрива напълно. Таксите за тези услуги се формират на база реалните разходи – време, ангажирана техника и персонал, вложени материали и с настоящия текст се предлагат следните техни стойности:

За принудително блокиране на автомобил с технически средство тип „скоба“ – 20 лева с ДДС

За репатриране на автомобил – 50 лева с ДДС

В случай, че водач на превозно средство, по отношение на което са започнати действията по предходните две точки, пожелае то да му бъде предадено, последният заплаща таксите с 50% намаление.

За престой на автомобил на наказателен паркинг – 2 лева за час.

Проекта на наредбата предвижда до влизане в сила и започване прилагането на Наредба за реда за престой и паркиране на пътни превозни средства на територията на Община Габрово да се прилагат сега действащите цени на услугите за паркинг и почасово платено паркиране. Наредбата за синята зона влиза в сила на 01.11, преди влизане в сила на Наредбата за таксите.

* С оглед приемането на изменения в ЗМДТ е предвидена промяна в раздела, отнасящ се до Такса битови отпадъци, като целта е привеждана на наредбата в съответствие с нормативния акт от по-високо ниво.

На основание чл. 67, ал. 8 от ЗМДТ (ДВ, бр. 88 от 2017 г., в сила от 1.01.2020 г.) основите за определяне на размера на таксата за битови отпадъци по видове услуги е както следва:

- за услугата по събиране и транспортиране на битови отпадъци до съоръжения и инсталации за тяхното третиране - индивидуално определено количество битови отпадъци за имота, включително чрез торби с определена вместимост и товароносимост; количество битови отпадъци за имота, определено съобразно броя и вместимостта на необходимите съдове за събиране на битовите отпадъци и честотата за тяхното транспортиране и брой ползватели на услугата в имота;

- за услугата по третиране на битовите отпадъци в съоръжения и инсталации - индивидуално определено количество битови отпадъци за имота, включително чрез торби с определена вместимост и товароносимост; количество битови отпадъци за имота, определено съобразно броя и вместимостта на необходимите съдове за събиране на битовите отпадъци и честотата за тяхното транспортиране и брой ползватели на услугата в имота;

- за услугата по поддържане на чистотата на териториите за обществено ползване в населените места и селищните образувания в общината - брой ползватели на услугата в имота и разгъната застроена и/или незастроена площ на недвижимия имот;

За да се приложи една от изброените основи за определяне на такса битови отпадъци в сила от 01.01.2020 г. в закона са предвидени изисквания, които Кмета на общината, чрез общинска администрация трябва да организира и да събере информация за броя на ползвателите на услугите по чл. 62 за имотите на територията на общината. В тази връзка всички лица ползватели на услугата в имота, включени в § 1, т. 45 от Допълнителните разпоредби на ЗМДТ, на територията на Община Габрово са задължени в срок до 31.03.2019 г. да подадат декларация по образец в дирекция „Местни данъци и такси“ при Община Габрово. Ползватели на услугата в имота са: за граждани – собственици, и/или лица с учредено вещно право на ползване и/или наематели и/или лица с настоящ адрес в недвижимия имот, и/или обитатели по смисъла на [Закона за управление на етажната собственост](https://web.apis.bg/p.php?i=326828), и/или лица, които пребивават в имота на друго основание; за предприятия – собственици, и/или лица с учредено вещно право на ползване, и/или концесионери, и/или наематели, и/или лица, на които имотите са предоставени за управление, и/или заети и наети от предприятията лица, и/или лица, които пребивават в имота на друго основание; Лицата, които не подадат декларации в срок ще им бъдат съставени актове за административни нарушения по реда на § 17, ал. 3 от Преходните и заключителни разпоредби към Закона за изменение и допълнение на Закона за местни данъци и такси (ДВ, бр. 88 от 2017 г., в сила от 1.01.2020 г.). В срок до 30 септември 2019 г. кметът на общината е задължен да осигури информация за броя на ползвателите на услугите по чл. 62 в имотите на територията на общината. След тази дата Общински съвет ще трябва да приеме основа за определяне на такса битови отпадъци на територията на общината в сила от 01.01.2020 г. До влизане в сила на новата основа за определяне на такса битови отпадъци, основата за определяне на такса битови отпадъци за граждани остава данъчната оценка на имота, а за юридически лица – според количеството отпадъци, в зависимост от броя и вида на съдовете, чрез подаване на декларация. Когато не може да се установи количеството на битовите отпадъци, размерът на такса се определя пропорционално върху данъчната оценка. От друга страна, прилагайки вече утвърдена във времето основа за определяне на такса битови отпадъци, ще се избегнат необосновани административни разходи за въвеждане на нова основа, с оглед краткотрайното прилагане на подзаконовия нормативен акт в тази му част.

Отчисленията по чл.64, ал.1 от ЗУО считано на основание Наредба № 7 от 19.12.2013 г. за реда и начина за изчисляване и определяне размера на обезпеченията и отчисленията, изисквани при депониране на отпадъци. Размерът е обвързан със Закона за управление на отпадъците (ЗУО) и тарифата подлежи на ежегодна промяна. ОП „Регионално депо за неопасни отпадъци“ начислява и събира обезпеченията по чл.64, ал.от ЗУО, след което ги трансферира по банкова сметка на РИОСВ.

Използването на водите и водните обекти включва водовземане и ползване на воден обект, за което съгласно чл.50 от Закона за водите се издава разрешително.

С чл.52, ал.1, т.3 от Закона за водите е вменено задължение на кмета на общината след решение на общинския съвет да издава разрешителни за:

- водовземане от води, включително от язовири и минерални води - публична общинска собственост, както и от находища на минерални води - изключителна държавна собственост, които са предоставени безвъзмездно за управление и ползване от общините;

- ползване на водни обекти - публична общинска собственост, с изключение на разрешителните по чл. 46, ал. 1, т. 3.

Разпоредбата на чл.194, ал.1, т.1 и 2 и ал.6 от същия закон, регламентира заплащането на такси за правото на използване на водите, а именно такса за водовземане и такса за ползване на воден обект. Размерът, начинът и редът за изчисляването и заплащането на тези такси се определя с Тарифа за таксите за водовземане, за ползване на воден обект и за замърсяване, на Министерски съвет.

Съгласно чл.195а, ал.2 от Закона за водите, таксите по чл.194, ал.1, т.1 и 2 за води и водни обекти публична общинска собственост се заплащат по бюджетната сметка на общината, посочена в разрешителното, с което е предоставено правото за използване на водите

С оглед приета с Решение на Общински съвет – Габрово инвестиционна програма, Община Габрово ще придобие дървени къщички, които да бъдат отдавани на под наем за извършване на търговска дейност, по време на празници, мероприятия и други инициативи и събития. Целта е подобряване на визията на обектите за търговия по време на празници, както и повишаване на качеството на предлаганите услуги и подобряване условията за тяхното предоставяне, което да насърчи лицата предлагащи различни услуги. Цената е съобразена с очакванията на потенциалните наематели и е формирани на база на анализ на интереса от страна на бизнеса и прогнозна частична финансова възвръщаемост.

Мотивите по отношение на останалите непроменени като вид и размер такси от Наредбата за изменение на наредба за определянето и администрирането на местните такси, цени на услуги и права на територията на Община Габрово, приета през месец Май 2018 година, са следните:

Образуването на таксите е извършено въз основа на изработена методика (Приложение 1) за определянето на таксите при спазване на принципите, залегнали в чл.8 ал. 1 от ЗМДТ, а именно възстановяване на пълните разходи на Общината по предоставяне на услугата, създаване на условия за разширяване на предлаганите услуги и повишаване на тяхното качество, постигане на по-голяма справедливост при определяне и заплащане на местните такси. Съобразени са с утвърдените правила в Постановление № 1 на Министерския съвет от 2012 г. за приемане на Методика за определяне на разходоориентиран размер на таксите по чл.7 а от Закона за ограничаване на административното регулиране и административния контрол върху стопанската дейност и разходването им.

При прилагането на така създадената методика са разработени финансови обосновки на всички административни услуги, за които Община Габрово събира такси. Финансовите обосновки са приложени към настоящите мотиви.

Освен предоставянето на административни услуги Община Габрово има правомощия да управлява ефективно и в интерес на обществото общинското имущество, управлявайки материална база в сферата на образованието, културата, спортните дейности, здравеопазването, социалните услуги и друга инфраструктура. Община Габрово осъществява политика и важна роля в осигуряването на гражданите, бизнеса и посетителите на Община Габрово на услуги в сферата на социалните, културните и спортни дейности, градоустройство и други. Съгласно чл. 6, ал. 2 от ЗМДТ за всички услуги и права, предоставяни от общината, с изключение на тези по ал. 1 от същия член, в правомощията на общинският съвет е да определя цената на съответната услуга или право.

Именно в рамките на тези правомощия Община Габрово предоставя различни по своето естество права и услуги, разписани в Приложение 5 към Наредба за определянето и администрирането на местните такси, цени на услуги и права на територията на община Габрово. Именно с предвидените цени на права и услуги в Приложение 5 са предвидени цени за услуги и права на:

* Технически и административни услуги и права, които не са определени в закон:

Предложенията за видовете технически и административни услуги и цената за тях се основават на база спецификата на всяка административна услуга и необходимото време за изпълнение по съответното административно производство. Конкретни срокове за извършване на услугите са установени в много малко специални закони и подзаконови нормативни актове към тях, като в тези случай се прилагат общите изисквания на АПК, съобразено и с необходимото време за проучване на наличната документация или нейното служебно осигуряване, както и с разходите имащи отношение към изпълнението на съответния вид услуга.

* Цените за ползване на стояща дървесина на корен извън горските територии се заплаща цена по категории дървесина, дървесни видове и aсортименти са съобразени с цените, които се събират от държавата ( изпълнителна агенция по горите), както и пазара и средствата, които общината разходва за извършване на тези услуга.
* Община Габрово експлоатира и управлява общинска кабелна радиофикационна мрежа, по която се излъчва и общинска радиопрограма. Въпреки множеството информационни канали, по които гражданите могат да се осведомяват, то общинското радио, е предпочитано за някои жители на община Габрово, поради което е налице и интерес към излъчване на различни материали – рекламни, информационни и други от страна на различни субекти, поради което е основателно наличието на цени за излъчването на този тип материали в ефира на радиото. Цените са съобразени, с покритието, което предлага общинската радио мрежа, с пазарния дял и интереса към предлагането на такъв тип услуга от страна на местното радио.
* Община Габрово стопанисва и материално техническа база, която освен за потребностите и функциите на администрацията е целесъобразно с оглед ефективното използване и намиране на източници на приходи различни от данъчните, да бъде предлагана за ползване от граждани и организации. Така в проекта на наредба е предвидена цена за ползване на различни зали и материални активи собственост на Община Габрово – зали, мобилна сцена, както и оборудване, за пазари и базари. Аналогично е предвидено за използването на образователната, социалната, спортната и културната инфраструктура, от страна на граждани или организации, да се заплаща цена, като приходите да постъпват в бюджета на съответния разпоредител с бюджет. По този начин освен източник на приходи за общинска администрация или съответния разпоредител, използването на общинска собственост удовлетворява потребността на населението в сферата на културата, образованието, спорта, социалните дейности. От друга страна организациите, които извършват тази дейност и имат необходимост от ползване на съответната материална база, не е нужно да извършват значителни инвестиции. Община Габрово има добре развита спортната инфраструктура, в която инвестира за подобряването и. Същата се предоставя, както на сдружения, развиващи дейност в сферата на съответния вид спорт, за който е предназначен даден обект, така и за провеждане на спортни и културни събития и мероприятия. Необходимостта от предоставяне на спорната база е продиктувана от това, че на територията на община Габрово няма значителни частни инвестиции в съоръжения за спортно-тренировъчна дейност и места за организиране на значими мероприятия и събития, но и от факта, че Община Габрово следва да поддържа и подобрява спортната инфраструктура. Цените са диференцирани според субекта-ползвател, целта на ползването.
* Община Габрово чрез своите предприятия – „Благоустрояване“, „Регионално депо за битови отпадъци“ и „Гробищни паркове“ осъществява своите функции в управлението на отпадъците и чистотата, както и управлението на гробищните паркове на територията на Община Габрово. Функционирането на предприятията е продиктувано от необходимостта и законовите задължения на общините в съответните сфери. В същото време като предприятия, чрез тях общината може да развива стопанска дейност и да предлага услуги, пряко свързани с дейността им. Цените на услугите са определени при спазване принципите на съобразяване на разходите за предоставянето на съответната услуга, включващи възнаграждения на съответните служители, консумативи и материали, режийни и други разходи, специфични в зависимост от съответната услуга.
* Община Габрово освен административен орган със своите правомощия по издаването на административни актове, има своята роля и отговорност за задоволяване потребностите на местната общност и гости на града, в сферата на културния и социален живот. Поради което са създадени и функционират различни културни институции, чиито продукти – концерти, изложби, беседи и прочие се предлагат на гражданите. Издръжката на тези институти е свързана и с разходи, поради което са предвидени съответните цени за предлаганите от тях услуги.
* Предлаганите от ЕМО „Етър“ услуги също следва да бъде актуализирано, спрямо сега действащата наредба, като актуализацията е продуктуване от разширяване дейността на музея и активното му включване в мрежите за креативен туризъм, в които членува община Габрово. Конкретните фактори мотивиращи такова предложение са както следва:

През 2018 година, съобразявайки се с тенденциите в областта на туризма, и членството на град Габрово в Мрежата на Творческите градове към Организацията на обединените нации за образование, наука и култура (ЮНЕСКО), ЕМО „Етър” насочи своите усилия към усъвършенстване на предлаганите възможности за посетителите в музея с нови, атрактивни услуги, които да отговорят на възникналите потребности и интереси на съвременния турист. При подготовката за изработването на пакета от дейности екипът на ЕМО „Етър” обърна внимание на досегашната си практика и тази на други музеи в страната и чужбина, като отдели достатъчно време за да регламентира отношенията си с всички участници в процеса на предоставяне на услугите - туроператори, майстори занаятчии, демонстратори, туристи. Днес ЕМО „Етър” е единственият музей в страната и от малкото в Европа, които осигуряват възможност на посетителите от различни възрастови групи да получат минимални практически умения в традиционните занаяти и занятия.

Според чл. 35 ал. 3 и чл. 39 от Закона за културното наследство, музеите имат право да извършват стопанска дейност, като предоставят услуги срещу заплащане и по този начин формират свои собствени приходи.

**Услугата „Въвеждане в занаята”** предлага запознаване с различни занаяти практикувани от майсторите в музея. Този процес включва разказ за историята на занаята, предаване на минимални практически умения, използване на инструментариум и различни по вид материали за изработване на готово изделие, което туристът получава за спомен.

Въвеждането в занаят може да се практикува почасово. На желаещите да ползват услугата се осигурява работно място, инструментариум и материали, а за чуждестранните граждани и превод на няколко езика.

Услугата се предлага по предварителна заявка. Разликата в цената за български и чуждестранни граждани се дължи на необходимостта от осигуряването на преводач.

Формирането на няколко различини цени за услугата е следствие на спецификата на занаятите и стойността на използваните материали.

Част от калкулираната цена на предоставената услуга е в полза на съответния майстор занаятчия, който има индивидуален договор, регламентиращ участието му в предоставянето на услугата.

Услугата **„Участие в домашни занятия”** осигурява включване на туристите в типични за балканджиите дейности като: шиене с гайтан, работа с беленица, боядисване на прежда с растителни материали, изработване на украшения от вълна и др.

Домашното занятие се представя от демонстратор, който обяснява и разкрива специфичните умения за съответното занятие пред туристите.

Цената за българските и чуждестранните граждани е различна поради необходимостта от превод на друг език.

Услугата се предоставя по предварителна заявка. С демонстратора се сключва индивидуален договор.

В досега действащата Наредба за определянето и администрирането на местните такси, цени на услуги и права на територията на община Габрово в **Раздел V Цени на услуги, предлагани от културни институти, за ЕМО „Етър” в подраздел V Други, услуга е наименована:** *„Предоставяне на традиционни народни носии за ползване на територията на комплекса – на човек за един ден, с цена 41.67 лв*.

В настоящия проект е предвидено същата да се диференцира спрямо вида на предоставения реквизит (облекло или предмети) и да се въведе почасово заплащане при използването му. Така цената е по-гъвкава и приемлива за туристите, именно:

***„Предоставяне на музейни реквизити за ползване на територията на музея“ – един час за един човек; „Предоставяне на музейни реквизити (дрехи )за ползване на територията на музея“ – един час за един човек., цена 8.33 лв. ;Услуга „Предоставяне на музейни реквизити (предмети )за ползване на територията на музея“ – един час за един човек., цена 8.33 лв.***

* На територията на Община Габрово функционира и Регионална библиотека „Априлов – Палаузов“ Габрово, чиято дейност и функции се регламентират от Закона за обществените библиотеки (ЗОБ). Регионална библиотека „Априлов – Палаузов“ Габрово е обществена библиотека, съгл. чл.2 от Закона за обществените библиотеки и регионален културен институт по смисъла на чл.25 от ЗОБ, с рег. № 144 / 2016-07-08 в Националния регистър на обществените библиотеки в Министерство на културата.

Библиотеката разполага със собствен бюджет, като приходите по бюджета й се формират от средства от бюджета на общините, на чиято територия е седалището - за основната им дейност, въз основа на нормативи за държавни дейности; допълнителни средства от държавния бюджет чрез бюджета на Министерството на културата за функциите по чл. 27, ал. 1, т. 2, 3, 5, 6, 8 и 10 от ЗОБ; такси; глоби; сключени договори за проекти и програми; международни фондове и програми; дарения и завещания; **реализирани специализирани библиотечни услуги по чл. 52 от ЗОБ;** други източници, установени със закон или с друг нормативен акт.

Обществените библиотеки предоставят основни, специализирани и други библиотечни услуги. Основните библиотечни услуги се предоставят безвъзмездно, а специализираните и услугите, непопадащи в обхвата на чл. 51 от ЗОБ - възмездно. Размерът на таксите за предоставяне на специализирани библиотечни услуги се определя с акт на общинския съвет, като постъпленията остават в съответната обществена библиотека (чл. 52, ал. 3 от ЗОБ). Таксите от възмездните библиотечни услуги са финансови средства, част от общия бюджет на общината, като същите се разходват за обновяване с нови информационни ресурси в зависимост от актуалните потребности на потребителите на библиотеката и местната общност.

На следващо място с Наредба за съхраняването, ползването и разпореждането с библиотечния фонд (в сила от 2014 г.) е регламентирано правото на обществените библиотеки имат да събират обезщетителни такси.

Размерът на таксите за предоставянето на специализираните библиотечни услуги, включващи: предоставяне на писмена библиографска информация, предоставяне на ретроспективни библиографски издирвания, доставка на библиотечни документи от страната и чужбина, достъп до външни мрежови ресурси от страната и чужбина, копиране на библиотечни документи (чл.52, ал.1 ЗОБ), както и допъллнителните услуги следва да се определи с акт на Общински съвет.

Услугите за регистриране на читатели и издаване на лична потребителска карта за легитимиране, еднократно ползване на читалните, повторно и последващо издаване на читателска карта, запазване на специализирана литература, сканиране, запис върху електронни носители, звуков презапис, принтер копие, продажба на отчислени от фондовете библиотечни документи, снимане на библиотечни документи с дигитален фотоапарат, ламиниране, наем на зала би следвало да се обособят в отделен раздел: „Допълнителни услуги“.

Издаването на лична потребителска карта не попада в дефинициите за основна или специализирана библиотечна услуга, а представлява техническа услуга по администриране на тази дейност – с необходимо условие за легитимиране на потребителя и опазване на библиотечния фонд при ползването на основни, специализирани и други услуги в обществената библиотека. В този смисъл издаването на лична потребителска карта не следва да се разглежда като такса за предоставянето на основни и/или специализирани библиотечни услуги, а като цена за изработване и издаване на личен документ - карта, удостоверяваща самоличността на ползвателя (по ЗОБ) и заемателя (по ЗЗД) по договор за ползване на основни и специализирани библиотечни услуги.

Цената на издаваната карта е определена с финансова обосновка от Дирекционен съвет на РБ „Априлов – Палаузов“ - Габрово на база включени материални разходи, външни услуги, абонамент и трудови разходи.

В сега действащата наредба Общински съвет – Габрово е утвърдил цени на предоставяните от РБ „Априлов – Палаузов“ специализирани услуги и услуги, извън тези по чл. 51 от ЗОБ, сред тях има неактуални позиции, които следва да отпаднат, като в същото време е налице необходимост от преструктуриране на услугите (разделяне на специализирани и допълнителни).

С оглед гореописаното и с цел прегледност и яснота, проекта на наредбата съдържа ново оформление, именуване и гупиране на услугите, така, че те да отговарят на нормативните изисквания и на потребностите на читателите, списък с услуги, предоставяни от РБ „Априлов – Палаузов“, извън тези по чл. 51, ал.1 от ЗОБ, които се предоставят безвъзмездно. Запазват се същите цени на услуги без увеличение на цената, отпадат неактуални услуги и се уточняват професионални термини.

* В наредбата са предложени и разписани правила таксите, които се заплащат при промяна на предназначението на земеделска земя от ОПФ, като в него подробно е разписан начинът по който се образува стойността.
* Съгласно ЗМДТ Общински съвет може да определи Ред и условия за освобождаване от заплащане на такси от лица, инвестиращи в изграждане и реконструкция на публична инфраструктура, попадаща в регулационните граници на населените места на територията на община Габрово

**2. Цели, които се поставят:**

Постигане на съответствие и избягване на противоречия на текстовете от наредбата с нормите на Закона за местните такси и други закони и подзаконови нормативни актове. Спазване принципите за откритост, публичност и граждански контрол върху дейността на местните власти, конкретно при определяне размера, реда и начина на събиране и освобождаване от заплащане на местните такси и цени на услуги на територията на общината.

**3. Финансови и други средства, необходими за прилагането на Наредбата:**

Финансовото и материално обезпечаване на приложението на наредбата е налице, с оглед факта, че и към настоящия момент се предоставят услугите и правата включени в нея. Допълнителен финансов, материален и човешки ресурс е необходим за прилагане на новата организация за платеното почасово паркиране и различните режими за паркиране предвидени в Наредба за реда за престой и паркиране на пътни превозни средства на територията на Община Габрово, като същите са обезпечени в определена степен, а останалите ще бъдат обезпечени от Бюджета на Община Габрово за следващата година, както и от приходите по предоставянето на услугите съгласно наредбата.

**4.Очакваните резултати от прилагането, включително финансовите, ако има такива:**

На първо място отстраняване на пороците описани в протеста на Прокуратурата и създаването на един стабилен нормативен акт.

С приемането на Наредбата ще бъдат регламентирани условията и реда за определяне, установяване, обезпечаване и събиране на местните такси и цени на услуги, съобразно изискванията на Закона и да не се допускат противоречия и различия между законовата и подзаконова нормативна уредба.

**5.Анализ за съответствие с правото на Европейския съюз:**

Настоящата наредба е създадена в съответствие с принципите на Европейската харта за местно самоуправление, Европейска харта за регионално развитие, както и с директиви на Европейската общност, свързани с тази материя, предвид съответствието на проекта на Наредбата с основния нормативен акт (ЗМДТ) и други закони, предвиждащи изискване и правомощия за събиране на цени и такси на услуги и права, предоставяни от Община Габрово, както и тяхното образуване.